ระเบียบกระทรวงสาธารณสุขว่าด้วยข้อจำกัดและเงื่อนไขในการประกอบโรคศิลปะของผู้ประกอบโรคศิลปะสาขากายภาพบำบัด พ.ศ. 2546

ระเบียบกระทรวงสาธารณสุข
ว่าด้วยข้อจำกัดและเงื่อนไขในการประกอบโรคศิลปะ
ของผู้ประกอบโรคศิลปะสาขากายภาพบำบัด
พ.ศ. ๒๕๔๖
 

อาศัยอำนาจตามมาตรา
๗ มาตรา ๑๓ (๒) และมาตรา ๓๗ แห่งพระราชบัญญัติการประกอบโรคศิลปะ พ.ศ. ๒๕๔๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๓๖ มาตรา ๓๙ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงสาธารณสุข โดยคำแนะนำของคณะกรรมการการประกอบโรคศิลปะ
ออกระเบียบไว้ดังนี้

ข้อ ๑ ระเบียบนี้เรียกว่า ระเบียบกระทรวงสาธารณสุข
ว่าด้วยข้อจำกัดและเงื่อนไขในการประกอบโรคศิลปะของผู้ประกอบโรคศิลปะสาขากายภาพบำบัด
พ.ศ. ๒๕๔๖

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
ให้ผู้ประกอบโรคศิลปะสาขากายภาพบำบัดสามารถรับผู้ป่วยเพื่อตรวจประเมินและวินิจฉัยด้วยวิธีทางกายภาพบำบัด
ดังต่อไปนี้
๓.๑ ตรวจประเมินสภาพร่างกายโดยทั่วไป
๓.๒ ตรวจประเมินและวินิจฉัยระบบประสาท
ระบบกล้ามเนื้อและโครงร่าง ระบบการไหลเวียนเลือดและการหายใจ และพัฒนาการการเคลื่อนไหวในเด็ก
๓.๓ ตรวจ
การเคลื่อนไหวของร่างกายด้วยวิธีการเคลื่อนไหวแบบทำเอง (active movement) การเคลื่อนไหวแบบทำให้ (passive movement) การเคลื่อนไหวแบบเสริมในข้อ (accessory movement)
๓.๔ ตรวจวินิจฉัยด้วยไฟฟ้า (electrodiagnosis) เฉพาะทางกายภาพบำบัด
๓.๕ ตรวจวิเคราะห์ท่าทางและการเดิน
๓.๖ ตรวจเพื่อค้นหาสาเหตุของอาการเจ็บปวด
๓.๗
ตรวจและประเมินความบกพร่องในหน้าที่และการทำงานของร่างกายซึ่งเกิดเนื่องจากภาวะของโรค

ข้อ ๔
ให้ผู้ประกอบโรคศิลปะสาขากายภาพบำบัดใช้วิธีการส่งเสริมสุขภาพการป้องกันโรคการรักษาโรคและการฟื้นฟูสมรรถภาพด้วยวิธีทางกายภาพบำบัด
ดังต่อไปนี้
๔.๑ การรักษาด้วยวิธีการนวด การดัด
และการดึง
๔.๒ การออกกำลังกายแบบทำเอง (active exercise) และแบบทำให้ (passive exercise)
๔.๓
การรักษาด้วยน้ำและการออกกำลังกายในน้ำ
๔.๔ การระบายเสมหะหรือสารคัดหลั่งหรือของเสียอื่น
ๆ ออกจากปอด และการรักษาฟื้นฟูสมรรถภาพของปอดและหัวใจ
๔.๕ การรักษาด้วยความร้อนและความเย็น
๔.๖
การรักษาด้วยเครื่องมือทางกายภาพบำบัด
๔.๗ การยก การเคลื่อนย้ายผู้ป่วย
และการฟื้นฟูสมรรถภาพการเคลื่อนไหว
๔.๘
การฝึกกระตุ้นพัฒนาการการเคลื่อนไหวในเด็ก
๔.๙ การใช้อุปกรณ์เสริมเพื่อร่วมการรักษา
๔.๑๐ การใช้วิธีทางกายภาพบำบัดอื่น ๆ
ที่รับรองโดยคณะกรรมการวิชาชีพ

ข้อ ๕ ผู้ประกอบโรคศิลปะสาขากายภาพบำบัด
จะใช้ยาบำบัดได้แต่เฉพาะยาที่ใช้ในวิธีทางกายภาพบำบัดซึ่งมิใช่ยากินหรือยาฉีด

ข้อ ๖ ในกรณีที่มีปัญหาตามระเบียบนี้ ให้ปลัดกระทรวงสาธารณสุขเป็นผู้วินิจฉัยชี้ขาด

ข้อ ๗
ให้ปลัดกระทรวงสาธารณสุขเป็นผู้รักษาการตามระเบียบนี้


ประกาศ
ณ วันที่ ๙ ตุลาคม พ.ศ. ๒๕๔๖
สุดารัตน์ เกยุราพันธุ์
รัฐมนตรีว่าการกระทรวงสาธารณสุข





สุกัญญา/จัดทำ
๒๖ กุมภาพันธ์ ๒๕๕๒

ก้องเกียรติ/จัดทำ
๒๗ กุมภาพันธ์
๒๕๕๒

โชติกานต์/ปรับปรุง
๑๕ พฤศจิกายน
๒๕๕๙

[๑]
ราชกิจจานุเบกษา เล่ม ๑๒๐/ตอนพิเศษ ๑๒๔ ง/หน้า ๔๐/๓๑ ตุลาคม ๒๕๔๖